Ma wat glo seun vermoor ook vir ander kinders se dood ondersoekTauriq Jacobs Tauriq Jacobs se lyk is omstreeks 14:00 Saterdagmiddag in ŉ vlak graf naby die Laerskool Imperial in Beacon Valley gevind. Jacobs is as vermis aangegee nadat hy Donderdagoggend laas by ŉ busstop in Mitchells Plain gesien is. Jacobs se ma het Saterdagaand erken dat sy haar seuntjie vermoor het nadat sy vroeër die dag in hegtenis geneem is. ŉ Polisiewoordvoerder, ao November Filander, sê die polisie ondersoek nou ook die dood van minstens twee van die vrou se ander kinders. Filander sê ŉ nadoodse ondersoek sal gedoen word om te bepaal waaraan Tauriq dood is. Die 36-jarige ma sal na verwagting Dinsdag in die Mitchells Plain landdroshof verskyn op aanklagte van moord en verwaarlosing.